Brick by Brick

Brick by Brick on yhdysvaltalaisen laulajan ja lauluntekijän Iggy Popin yhteiskuntakriittinen studioalbumi, joka julkaistiin kesäkuussa 1990 Virgin Recordsin kautta. "Brick by Brick" -albumilla tuottajana toimi Don Was ja mukana oli Guns N’ Roses -yhtyeen kitaristi Slash ja basisti Duff McKagan. Albumin kannen piirsi yhdysvaltalainen sarjakuvataiteilija Charles Burns. Albumi sai kriitikoilta ja faneilta hyvän vastaanoton, ja se toi Iggy Popille hänen ensimmäisen kultalevyn Yhdysvalloissa.
Albumin teema.
Iggy Popin mukaan albumin kappaleet perustuivat ennenkaikkea niiden sanoituksiin. Hän on kertonut käyttäneensä poikkeuksellisen paljon aikaa sanoitusten huolelliseen muokkaamiseen. Kappaleiden hallitseva teema on Yhdysvaltojen kulttuurinen ja moraalinen rappeutuminen. Pop ottaa voimakkaasti kantaa useisiin yhteiskunnallisiin kysymyksiin. Hän käsittelee esimerkiksi köyhyyttä, kodittomuutta, väkivaltaa ja ihmisten hyväksikäyttöä. Hän kritisoi Yhdysvaltojen viihdeteollisuutta ja syyttää etuoikeutettuja, hyvätuloisia ihmisiä pinnallisuudesta ja tekopyhyydestä. Iggy Pop laulaa myös yksilön selviytymisestä ja mielenterveysongelmista yhteiskunnan kasvavan kaaoksen keskellä. 
"Brick by Brickin" sävellykset nojaavat ensisijaisesti kitaravetoiseen rock and rolliin ja punk-rockiin, jota keventävät muutamat popimpaan suuntaan kallistuvat kappaleet – mutta niissäkin kuuluu kovaotteinen, yhteiskuntakriittinen sanoitustyyli. Albumin protestilaulujen linjasta poikkeaa ainoastaan kaksi rakkauslaulua, Iggyn entiselle tyttöystävälle omistettu ”Candy” ja Iggy Popin silloiselle vaimolle Suchi Osanolle omistettu rakkauslaulu ”Moonlight Lady”. 
Tuotanto.
Saatuaan 1980-luvun tuotannostaan ristiriitaisia arvioita Pop palkkasi levyn tuottajaksi Don Wasin, joka oli ollut pitkään The Stoogesin fani. Kun hänet palkattiin tuottamaan Iggy Popin albumi, Was totesi Iggy Popista: "”Tyyppi on uskomattoman älykäs, kirjoittaa loistavia sanoituksia, on erinomainen laulaja – ja minä halusin vain saada sen kaiken kuuluviin.”" Albumi äänitettiin Ocean Ways -studiolla Hollywoodissa, 15 helmikuuta – 23. maaliskuuta 1990. 
"Brick by Brick" on ensimmäinen studiojulkaisu, jolla Iggy Pop itse soittaa kitaraa. Hän vastaa suurimmasta osasta levyn akustisista kitaroista. Albumilla vieraili myös useita kuuluisia muusikoita, kuten David Lindley, John Hiatt, sekä Guns N’ Rosesin kitaristi Slash ja basisti Duff McKagan. Rummut albumilla soitti Kenny Aronoff. Levyllä vieraili myös The Rolling Stones -yhtyeen kitaristin Keith Richardsin soololevyjen bändin The X-pensive Winosin jäseniä. Kappale ” Candy” oli duetto B-52’s-yhtyeen laulajan Kate Piersonin kanssa.
Sarjakuvataiteilija Charles Burns piirsi kappaleiden sanoitusten pohjalta kansikuvan, jonka etualalla oleva sininen, ahdistunut hahmo esittää Iggy Popia, joka ei kestä ympäröivää maailmaa. "Brick by Brick" -albumin kappaleet ”Candy”, ”Butt Town” ja ”Home” sekä ”Living On The Edge of The Night” julkaistiin singleinä, ja niistä tehtiin myös musiikkivideot.
Albumin vastaanotto.
Albumi nousi Billboard 200 -listalla korkeimmillaan sijalle 90 ja pysyi listalla 37 viikkoa. ”Candy”-single nousi myyntilistojen sijalle 28. All Music -nettijulkaisun Kriitikko Mark Deming on kehunut albumia erityisesti siitä, kuinka se yhdisti Iggy Popin raa’an punk-energian kypsiin, tarkasti harkittuihin sanoituksiin. Demingin mukaan "Brick by Brick" on ”"älykäs, kova ja kaikin puolin vaikuttava" "teos”," jossa "”sanoittajana Iggy Pop yltää uudelle kypsyyden tasolle. Hän ilmaisee ajatuksensa täynnä tulta, sappea ja kovaksi keitettyä älyä."
Populaarikulttuurissa.
Kappale ”Livin’ on the Edge of the Night” julkaistiin näyttelijä Michael Douglasin tähdittämän "Musta sade -" toimintaelokuvan soundtrackilla. Kappale ”Neon Forest” puolestaan mainitaan nimeltä skotlantilaisen Irvine Welshin menestysromaanissa "Trainspotting", joka julkaistiin Isossa-Britanniassa vuonna 1993. Kappaleen yhteiskuntakriittinen sanoitus tekee syvän vaikutuksen kirjan päähenkilöön. 
Kappaleet.
Kaikki sanoitukset ja sävellykset on kirjoittanut Iggy Pop, ellei toisin mainita